Ma, dogter se nagmerrie-aand in HeidelbergArgieffoto Die Heidelberg-polisie het ŉ soektog van stapel gestuur na twee mans wat glo ŉ 47-jarige ma naby ŉ plaaslike winkelsentrum verkrag het en glo ook probeer het om haar tienjarige dogter seksueel aan te rand. Kapt. Thivhulawi Tshilate, polisiewoordvoerder, het aan Maroela Media gesê die voorval het Saterdag tussen 18:00 en 19:00 in ŉ oop veld naby Heidelberg Mall plaasgevind. “Die vrou en haar dogter was na bewering op pad van ŉ troue op die dorp. Toe sy by die taxistaanplek kom, het hul taxi na Nigel reeds vertrek,” het Tshilate gesê. Die vrou is aangeraai om na ŉ ryloopplek naby die winkelsentrum te gaan. “Die vrou het in ŉ stadium verdwaal en het teruggeloop na die taxistaanplek toe sy twee jong mans teëgekom het. Een van hulle het met ŉ kruk geloop.” Volgens Tshilate het die vrou vir aanwysings na die ryloopplek gevra. “Die mans het gesê hulle weet waar die plek is en het vir haar ŉ voetpaadjie uitgewys wat deur die veld langs die winkelsentrum loop.” Tshilate het gesê in die middel van die veld, naby ŉ ou mynskag, het twee onbekende mans uit die bosse gespring, haar met messe aangehou en gedreig om haar dood te maak as sy nie vir hulle geld gee nie. Die verdagtes het R100 en twee selfone van haar geroof. “Een van die verdagtes het haar daarna glo in die veld in getrek, op die grond gegooi en haar onderklere afgeskeur. Hy het haar glo met ŉ mes gedreig en verkrag terwyl die ander verdagte haar vasgehou het.” Tshilate het gesê daar word verder beweer dat een van die verdagtes die vrou se tienjarige dogter gegryp, haar klere uitgetrek en haar gedwing het om op die grond te lê. “Hy het glo probeer om haar te verkrag, maar kon nie daarin slaag nie aangesien ŉ veiligheidsbeampte opgedaag en tot die twee slagoffers se redding gekom het.” Die verdagtes het op vlug geslaan en is steeds soek. Die slagoffers is na ŉ plaaslike hospitaal geneem vir mediese behandeling. Die Heidelberg-polisie ondersoek ŉ saak van verkragting en seksuele aanranding.